Die Messias | Tannie Frannie
30 Vrydag Mar 2018
Vanmiddag kon ek, net soos verlede jaar, gaan luister na 'n lieflike opname van Handel se Messias.
Ons sit in die mediasentrum van 'n woonplek vir "selfversorgende bejaardes", so 'n stuk of tien vrouens en twee mans. Elkeen het 'n handgeskrewe libretto van die betrokke Bybelgedeeltes in Afrikaans, sodat ons presies kan volg en verstaan waaroor die musiek gaan: dele uit Jesaja, die Psalms, die Evangelies, 'n stuk uit Openbaring. Die teks deur librettoskrywer Charles Jennens het Handel so begeester dat hy sy monumentale werk binne die bestek van drie tot vier weke in Augustus/September 1741 in 'n verstommende kreatiewe uitbarsting gekomponeer het.
Die werk bestaan uit drie dele: I Die geboorte van Christus, II Sy lyding en sterwe, III Die opstanding. Koning George die Tweede het met 'n uitvoering van die Messias tydens die Hallelujakoor opgestaan. Protokol het vereis dat almal in die koning se teenwoordigheid ook dan moes staan, wat gelei het tot die tradisie om tydens die Hallelujakoor te staan, wat vandag nog gehandhaaf word. Vanmiddag het ons handjievol mense ook gestaan, in erkentlike ootmoed voor ons Heer en Verlosser…
Die dryfveer agter hierdie jaarlikse geleentheid is 'n besonderse vrou – die een wat die libretto vir ons uitgeskryf en gefotostateer het. Haar blymoedigheid gee my sommer moed vir die ouderdom!
Dis nie asof sy geen droefheid en smart deurgemaak het nie: sy is lank reeds weduwee en meer onlangs moes sy binne die bestek van 'n paar jaar 'n skoonseun, 'n kleinseun en 'n dogter aan die dood afstaan.
Wat is haar geheim? Benewens haar geloof, dink ek dis haar gawe om uit te reik en vir ander om te gee. Sy maak nie haar woonstel se deur toe en luister in afsondering na die goddelike musiek nie. Nee – sy sit vir ons 'n musikale fees voor en sy sorg selfs vir die lekkerbekke: vrugtekoek, 'n gemmerbroodjie, paaseiers, gemmerbier, vrugtesap…
13 thoughts on "Die Messias"
Maart 30, 2018 om 7:40 nm
Prakties. Sy hart en hande, vir mekaar.
Maart 30, 2018 om 10:42 nm
Dit klink aangenaam
Maart 31, 2018 om 2:10 vm
Dis wonderlik om te hoor van mense wat so omgee en dan nog alles doen om ander te plesier. Dis n besonderse ondervinding gewees. Dit sal jou weer moed gee vir nog n jaar.
Maart 31, 2018 om 3:52 vm
Wat 'n lieflike manier om die mooi te deel. Ek wil ook só oud word.
Maart 31, 2018 om 4:32 vm
Wat ń voorreg om die dag so te kon deurbring!
Maart 31, 2018 om 11:00 vm
Ek het die Engelse (King James) weergawe. Wat is die moontlikheid dat jy vir ons die Afrikaanse vertaling kan plaas – dit klink na 'n besondere ondervinding.
Maart 31, 2018 om 12:18 nm
Sal dit vanaand oortik, dink nie Anna sal omgee dat ek dit deel nie.
Maart 31, 2018 om 11:18 vm
Maart 31, 2018 om 5:02 nm
Wonderlike musiek My een buurvrou het die opdrag om die Largo op my begrafnis te speel … sy het 'n meestersgraad in musiek … *grinnik* sy is 84 My ander buurvrou was 'n huishoudkunde onderwyser moet die eierbegrafnisbroodjies voorsien..sy is 9. Hulle grinnik altyd instemmend as ek hulle die opdrag gee!